
COMUNICAT DE PRESĂ

OAR Timiș propune un cadru de colaborare pentru limitarea efectelor anulării PUG asupra activității arhitecților și a investițiilor din Timișoara.

Anularea Planului Urbanistic General al Municipiului Timișoara generează o situație administrativă complexă, cu efecte directe asupra investițiilor aflate în derulare, asupra activității birourilor de arhitectură și, implicit, asupra dezvoltării orașului.

În ultimele zile, Ordinul Arhitecților din România – Filiala Teritorială Timiș a primit sesizări din partea membrilor săi privind documentații de autorizare aflate în stadii avansate, inclusiv documentații care au parcurs verificările administrative așteptând în multe cazuri o semnătura, pentru care se solicită acum reluarea procedurilor. În aceeași situație de incertitudine se află numeroase documentații de urbanism, PUZ-uri și investiții publice sau private, aflate în diferite etape de elaborare, avizare sau aprobare.

Această situație intervine într-un context legislativ aflat în continuă schimbare, o criză economică, în care interpretările și procedurile administrative au generat deja dificultăți pentru toți cei implicați în procesul de proiectare și autorizare.

Considerăm esențial ca efectele modificării cadrului urbanistic, intervenite independent de voința și conduita profesională a proiectanților, să nu fie transferate asupra acestora sub forma unor responsabilități contractuale sau financiare care nu le sunt imputabile. În măsura în care noile reglementări urbanistice impun elaborarea unor studii suplimentare, refacerea sau adaptarea documentațiilor de proiectare, aceste activități trebuie recunoscute ca prestații suplimentare, generate de o schimbare obiectivă a condițiilor care au stat la baza încheierii contractelor inițiale, și tratate în consecință din perspectiva responsabilităților și a costurilor aferente.

Arhitecții care și-au îndeplinit obligațiile profesionale în conformitate cu reglementările aplicabile la momentul elaborării documentațiilor nu pot fi considerați automat răspunzători pentru necesitatea reluării unor proceduri administrative. Eventualele servicii suplimentare și consecințele asupra contractelor trebuie analizate ținând cont de caracterul exterior și neprevăzut al situației create, precum și de prevederile contractuale aplicabile.


Înțelegem dificultățile cu care se confruntă beneficiarii investițiilor și ne dorim ca proiectele acestora să poată continua în condiții de legalitate și predictibilitate, în acest sens de comun interes inițiind deja solicitarea de soluții la problemele ridicate de membrii filialei atât în nume propriu cât și al beneficiarilor pe care îi reprezintă. În același timp, este important ca presiunea generată de această situație să nu se concentreze asupra birourilor de arhitectură, afectând echilibrul relațiilor contractuale și stabilitatea pieței locale de servicii profesionale.

În acest context, OAR – Filiala Teritorială Timiș menține un dialog constant cu reprezentanții Primăriei Municipiului Timișoara, în vederea identificării unor soluții și obținerii clarificărilor necesare privind interpretarea și aplicarea prevederilor legale în această situație particulară. Demersurile au fost inițiate, iar discuțiile se desfășoară inclusiv în perspectiva implicării Ministerului Dezvoltării, Lucrărilor Publice și Administrației, pentru identificarea unui cadru de soluționare unitar și coerent.

Până la clarificarea definitivă a situației și identificarea unor soluții care să permită valorificarea etapelor deja parcurse, în limitele cadrului legal, recomandăm atât beneficiarilor, cât și arhitecților să manifeste prudență și să evite luarea unor decizii de modificare sau refacere a documentațiilor de proiectare, înainte de stabilirea unei interpretări clare și a unei modalități de aplicare a reglementărilor incidente.

Ne propunem să contribuim la definirea unor proceduri clare, unitare și predictibile, care să faciliteze continuarea proiectelor aflate în desfășurare și să limiteze, pe cât posibil, timpul, efortul profesional și costurile suplimentare generate de schimbarea cadrului urbanistic.

Considerăm, de asemenea, necesară o comunicare publică instituțională care să clarifice natura acestei situații și responsabilitățile părților implicate, contribuind astfel la diminuarea tensiunilor dintre beneficiari și proiectanți.

Traversăm o situație care afectează întreaga comunitate, nu doar profesia de arhitect. Tocmai de aceea considerăm că este important să contribuim activ la identificarea soluțiilor, împreună cu administrația locală. În același timp, avem responsabilitatea de a proteja interesele membrilor noștri, care nu pot fi considerați răspunzători pentru consecințele unei schimbări a cadrului urbanistic independente de activitatea lor. Ne dorim soluții echilibrate, care să permită continuarea investițiilor și să limiteze impactul asupra tuturor celor implicați.

OAR – Filiala Teritorială Timiș își reafirmă disponibilitatea de a contribui activ la sprijinirea administrației publice locale, prin valorificarea expertizei profesionale a membrilor săi și prin menținerea unui dialog instituțional deschis, constructiv și orientat către identificarea unor soluții concrete.

Obiectivul nostru este de a proteja exercitarea profesiei de arhitect, de a contribui la menținerea unui climat echilibrat și predictibil pe piața serviciilor de arhitectură, precum și de a susține identificarea unor soluții care să asigure continuitatea investițiilor, valorificarea muncii deja realizate și dezvoltarea coerentă a orașului.

Ordinul Arhitecților din România – Filiala Teritorială Timiș,
Prin Președinte dr. arh. Drăgan Dragomir

